U-I-19/91
Natisni
Opravilna št.:
U-I-19/91
Datum odločitve:
29. 5. 1991
ECLI:
ECLI:SI:USRS:1991:U.I.19.91
Akt:
Odlok Občinske skupščine Kočevje, o dobavah in odjemu pitne vode na območju občine Kočevje (Uradni list SRS, št. 9/82)
Izrek:
Pobuda za oceno ustavnosti in zakonitosti izpodbijanega odloka se ne sprejme.
Evidenčni stavek:
Določbe v odloku skupščine občine, po katerih stroški vzdrževalnih del notranjih vodovodnih instalacij vključno s priključnim ventilom in priključkom, bremenijo uporabnika, niso v neskladju z ustavo in zakonom.
Geslo:
Pooblastilo (pristojnost) občinske skupščine, da z odlokom predpiše obvezno uporabo in obvezno plačilo komunalnih storitev in proizvodov.

Vzdrževanje vodovodnega priključka in vodomera.
Pravna podlaga:
Ustava 1974, 172. čl.

VA, XXXIX

Zakon o komunalnih dejavnostih (ZKD), 41. čl.

Zakon o postopku pred Ustavnim sodiščem SR Slovenije (ZUSS), 15. čl.
Opomba:
Vrsta zadeve:
ocena ustavnosti in zakonitosti predpisov in drugih splošnih aktov
Vrsta akta:
občinski predpis
Vlagatelj:
Hišni svet skupnosti stanovalcev zgradbe Cankarjeve ul. 6, Kočevje
Datum vloge:
28. 2. 1991
Vrsta odločitve:
sklep
Vrsta rešitve:
nesprejem pobude
Dokument:
US14350
U-I-19/91-
29.5.1991
S K L E P
Ustavno sodišče Republike Slovenije je na seji dne 29.5.1991 obravnavalo pobudo Hišnega sveta Skupnosti stanovalcev zgradbe Cankarjeva ul. 6 v Kočevju in
s k l e n i l o :
Ustavno sodišče ne sprejme pobude in ne bo začelo postopka za oceno ustavnosti in zakonitosti odloka Skupščine občine Kočevje o dobavah in odjemu pitne vode na območju občine Kočevje (Uradni list SR Slovenije, št. 9/82).
O B R A Z L O Ž I T E V :
Hišni svet daje pobudo za oceno ustavnosti v izreku tega sklepa navedenega odloka o dobavah in odjemu pitne vode. V pobudi navaja, da so s tem odlokom naložene občanom obveznosti, katerih ti ne morejo izpolniti, ne da bi kršili veljavne predpise.
Pobuda ni utemeljena.
Po XXXIX. amandmaju k ustavi SR Slovenije (Uradni list SRS, št. 32/89) delovni ljudje in občani v občini ustvarjajo in zagotavljajo pogoje za svoje življenje in delo, usmerjajo družbeni razvoj, uresničujejo in usklajujejo svoje interese ter izvršujejo funkcijo oblasti in upravljajo druge družbene zadeve, razen tistih, ki jih v skladu z ustavo uresničujejo v širših družbenopolitičnih skupnostih. Delovni ljudje in občani v občini zagotavljajo tudi opravljanje komunalnih dejavnosti. Po 172. členu ustave Republike Slovenije skupščina v okviru pravic in dolžnosti družbenopolitične skupnosti določa politiko in odloča o temeljnih vprašanjih, ki so pomembna za politično, gospodarsko, socialno in kulturno življenje ter družbeni razvoj. Po 41. členu zakona o komunalnih dejavnostih (Uradni list SRS, št. 8/82) je občinska skupščina pooblaščena, da s svojim odlokom lahko predpiše obvezno uporabo in obvezno plačilo posameznih komunalnih storitev in proizvodov za celotno območje občine ali za njegov del.
Izpodbijani odlok ureja pogoje oskrbe s pitno vodo, priključitev na vodovodno omrežje, vgrajevanje in vzdrževanje vodomerov in med drugim tudi pravice ter obveznosti uporabnikov in upravljalcev javnih vodovodov. V okviru teh določb odlok opredeljuje vse notranje vodovodne instalacije vključno s priključnim ventilom in priključkom kot naprave, za katere odgovarja uporabnik (4. člen), vodne vire in objekte ter primarno in sekundarno omrežje pa kot objekte in naprave, za katere odgovarja upravljalec (5. člen).
Glede stroškov popravil oziroma zamenjave dela vodovodnega priključka (18. člen) je v odloku predvideno plačilo teh stroškov v breme odjemalca z mesečno vzdrževalnino vodomera, določeno s pogodbo, če ta pogodba ni sklenjena, pa v breme odjemalca na osnovi dejanskih stroškov. Nekatere obveznosti upravljalcev in uporabnikov so podrobneje določene v 28. in 29. členu navedenega odloka. Samega odkopa vodovodnega priključka, ki ga še posebej navaja pobudnik, obravnavani odlok ne omenja in posebej ne ureja. Po II.a točki navodila o tem, kaj se šteje za sekundarno, primarno in magistralno omrežje komunalnih objektov in naprav (Uradni list SR Slovenije, št. 27/85), se vodovodni priključek od priključnega mesta na sekundarno oziroma primarno omrežje ali napravo do vključno vodovodnega števca uporabnika, ne glede na dolžino, ne šteje za sekundarno, primarno ali magistralno omrežje. Iz take zakonske in podzakonske ureditve izhaja, da vodovodnega priključka, vključno z vodomerom, komunalno podjetje ni dolžno vzdrževati na lastne stroške.
Zato že navedene določbe odloka, na katere se pobuda v bistvu nanaša, po oceni ustavnega sodišča niso v neskladju z ustavo in zakonom. Ustavno sodišče je zato po 15. členu zakona o postopku pred Ustavnim sodiščem SR Slovenije (Uradni list SRS, št. 39/74 in 28/76) sklenilo tako, kot je navedeno v izreku tega sklepa.
P r e d s e d n i k
dr. Peter Jambrek